google/wiki40b huggingface dataset:
De blå ulvene (film)

Historien

Noen aktivister på flukt kolliderer i en tilfeldig bil. En kvinne må på sykehuset. Kvinnen er moren til «Proffen», og sammen med «Pelle» begynner nå en intens jakt på aktivistene, som kaller seg «De blå ulvene». Men «Pelle» har også sine egne problemer. Faren hans har blitt veldig interessert i ei ung jente, og en dag har han plutselig stukket av med henne til København. «Pelle» og «Proffen» følger hakk i hæl, og i København kommer de nærmere en løsning på mysteriet om «De blå ulvene».
Sex og samfunn

Historie

Sex og samfunn ble etablert 8. februar 1971, under navnet Sosialistiske legers forenings klinikk for seksuell opplysning (SOSLF). I 1990 ble Oslo Arbeidersamfunns kontor for prevensjon og abort, startet av legen Aud Blegen Svindland i 1970, innlemmet i SOSLF og navnet ble endret til Klinikk for seksuell opplysning (KSO).
I 2007 ble navnet endret til Sex og samfunn – senter for ung seksualitet. Fra januar 2014 ble Sex og samfunn en stiftelse.
Sex og samfunn ble etablert for å delta i kampen for lov om selvbestemt abort. Begrepet selvbestemt har fulgt stiftelsen siden den gang, og dannet en viktig grunnpilar for arbeidet. Fra 1971 og fremover var selvbestemt abort hovedfokus. Siden har også selvbestemt prevensjon og selvbestemt seksualitet vært fanesaker for stiftelsen. I forbindelse med 25-årsjubileet i 1996 innførte Sex og samfunn målsettingen om selvbestemt prevensjon, det vil si retten til selv å bestemme hvilken prevensjon man vil bruke. I 2002 lanserte Sex og samfunn målsettingen om selvbestemt seksualitet. Dette innebærer retten til å ha, føle og utøve sin egen seksualitet, så lenge det ikke strider mot norsk lov eller andre menneskers autonomi/selvbestemmelse.
Refsnes (Kvæfjord)

Refsnes, også kalt Revsnes, er ei grend på østsiden av Gullesfjorden i Kvæfjord kommune i Troms. Den ligger ved innløpet til Austerfjorden.
Stedet er fergested på fylkesvei 83. Fergeleiet på Refsnes trafikkeres flere ganger i døgnet av bilferge til Flesnes på vestsiden av fjorden. Fra Refsnes går riksvei 83 mot kommunesenteret Borkenes og til Harstad. Det går også vei fra Refsnes rundt Austerfjorden til Kjengsnes.
Refsnesvik var tidligere et poststed, med postnummer 9416. Det har også hatt navnene Revsnesvik og Kjengsnes.
Sengrui

Sengrui (僧睿; 371–438) var en buddhistisk munk og lærd.
Han ble født i det som nå er Henan. Han ble munk som 18-åring, og reiste rundt til han var 24 år, og møtte blant andre Dao An. Han endte opp i Chang'an, der han tok del i Kumarajivas oversettelsesprosjekt av buddhistiske skrifter til kinesisk. Han regnes som Kumarajivas hoveddisippel.
Blend

Blend, tidligere X-plosiv, er et norsk flerkulturelt magasin som ble utgitt som trykt magasin i perioden 1995-1998. I 2007 ble det re-lansert som nettmagasin, og 3. oktober 2010 skiftet det navn til Blend. I forbindelse med navneskiftet kom det ut et trykt spesialnummer. Shazia Sarwar var redaktør fra 2009 til 2012, da hun overtok etter Mahmona Khan. I 2012 tok Usman M. Chaudhry over som redaktør.

Historie

Magasinet ble grunnlagt av søstrene Shazia Sarwar og Mahmona Khan i 1995, og første nummer på 30 sider ble utgitt i 500 eksemplarer av 14 studenter i januar 1996. Opplaget økte til 1000 eksemplarer, og magasinet ble utgitt et par ganger i året til og med 1998. Magasinet ble re-lansert som nettmagasin 1. januar 2007, og samtidig ble prisen «Årets norsk-pakistaner» etablert for å hedre norsk-pakistanske forbilder. Første prisutdeling foregikk på Internasjonalt kulturmuseum, med utdeling av et kunstverk av Tone Brenden.
3. oktober 2010 skiftet magasinet navn til Blend, og i den anledning kom det ut en trykt spesialutgave. Samme dag ble det holdt prisutdeling i Rokokkosalen på Grand Hotel i Oslo, der blant andre utenriksminister Jonas Gahr Støre og den amerikanske ambassadøren Barry B. White holdt tale. Det ble delt ut flere priser, med «Årets Blend» som hovedprisen.
Rausteinshytta

Rausteinshytta er et skiutfartssted på Totenåsen (820 moh) i Oppland. Hytta er et av de mest benyttede turmål for skiløpere på Totenåsen. Den første Rausteinshytta som ble bygget sto ferdig i 1964 og brant ned 4. mars 1976. Hytta ble bygget opp igjen og innviet i november samme året. Etter kraftig uvær med lynnedslag over store deler av Totenåsen 5. juli 2016 brant hytta på nytt ned. Et lynnedslag i strømtrafoen som forsyner hytta ble truffet og førte til ulmebrann som la hytta i ruiner i løpet av få timer. Ny hytte er under planlegging, men ikke igangsatt høsten 2017.
Hytta eies og driftes av Orienteringslaget Toten-Troll som på dugnad har enkel servering av kaffe, kaker, vafler og solbærtoddy, samt salg av sjokolade lørdager og søndager i skisesongen.
Trichopsathyrus

Utseende

En middelsstor, lange og slank, mørk trebukk med gulaktige tegninger på dekkvingene. Antennene er tynne og lengre enn kroppen. Pronotum er rundet, en tanke smalere enn dekkvingene, som er jevnbrede. Beina er middels lange med litt klubbeformede lår.

Utbredelse

Arten er beskrevet fra Sør-Afrika (Transvaal).
Østre Aker kirke

Bygg og beliggenhet

Bygningen er en treskipet langkirke muret i nygotisk stil, kledd i teglstein. Kirken ligger blant mange store trær i et pittoresk landskap, med en stor, grønn gravlund i området rundt kirken. I enden av gården foran hovedinngangen åpner det seg en stor minnelund for graver uten navn (se bilde av minnetavle til minnelunden). Nederst i denne lunden står monumentet «Hvilende kvinne» av Maria Vigeland, fra 1970.
Inne i kirken står åtte monolittsøyler, hugget i hele stykker av grefsensyenitt. Kirken har et rosevindu fremme i kirken tegnet av Frøydis Haavardsholm, laget av kunstglassmester G. A. Larsen. Motivet på vinduet er Jesus som velsigner små barn.
Spiret i toppen av kirketårnet har interessant nok årstallet 1858. På kirkens sørside er det en egen inngang til kirkens kjellerrom.
Ved kirkeporten står kirkens menighetskontor, og innerst på parkeringsplassen står Østre Aker menighets menighetshus.
Kirken og kirkegården danner en trekant omkranset av veiene Strømsveien (i sør), Ulvensplitten (i nord) og Ulvenveien (mot vest).

Historie

Aker sogn hadde bare en kirke, og da denne ble kjøpt av Christiania i 1852 ble det planlagt ny kirke i Aker. I 1856 ble Vestre Aker kirke bygget, men denne lå for langt mot vest for sognebarna i øst. Ulven gård solgte jord til Aker kommune til bygging av ny kirke og plassering av kirkegård. Uten arkitekt ble kirken bygget etter tegninger fra Vestre Aker kirke. Bygget ble reist i gotisk stil, med 800 sitteplasser, og kostet 27 950 Speciedaler.
Østre Aker kirke ble innviet 5. september 1860 med blant andre Kronprins Oscar til stede.
Murkirken hadde bare to store vedovner plassert langt fremme, og det store kirkerommet var kaldt om vinteren. Etter 65 år, i 1925 ble kirken varmet av elektrisk strøm. Lysekroner ble montert i 1928, og arkitekt Helge Thiis fikk i oppdrag og utbedre kirken innvendig. Han fikk murt igjen en del vinduer som slapp gererende sollys inn i kirken. Vinduene ble erstattet med katedralglass, prekestolen ble skiftet ut, koret fikk brystpanel og det ble bygget et helt nytt alterparti. Billedhugger Torleif Sohlberg laget en utskåret korsfestelsesgruppe i tre som ble satt inn som ny altertavle. Den gamle altertavlen med motivet av Jesus i samtale med den samaritanske kvinnen ble flyttet til kirkens langside. Den gamle altertavlens kunstner er Christen Brun.

Østre Aker kirkegård

I 1855 kjøpte Aker kommune rundt 20 dekar av Ulven gård til kirketomt og kirkegård, og Østre Aker kirkegård ble innviet samtidig med åpningen av kirken i 1860. Kirkegården ble for liten, og i 1936 ble 91 dekar av Nordre Fjellhus gård lagt til kirkegården. I 1965 ble det lagt til ytterligere 88 dekar. Omlegging av veitraseer har i området har tatt noe av arealene, men kirkegården ansees å være forholdsvis stor.
Cardona (kommune)

Historie

Cardona ble grunnlagt i 15. mars 2010.

Regjeringen

Ordføreren (alcalde) i kommunen er Rául Bertinat (2010-2015).
Folk & Fisk

Om Folk & Fisk

Festivalen ble grunnlagt av Tord Ueland Kolstad, Thomas Litangen og Frode Mikalsen. Målet med festivalen var å lage en byfest hvor folk møtes for å finne mat, drikke og oppleve livemusikk. Tanken bak Folk & Fisk var at grunnleggerne mente at byen trengte en felles byopplevelse om vinteren, da det er rolig i festivallivet i Bodø mellom Bodø Jazz Open i januar og Nordland Musikkfestuke rundt olsok i slutten av juli.

Festivalområdet

Under festivalen var nedre del av Glasshuset en matgate som alle kunne delta på om de hadde billett eller ikke. Konsertsalen, hvor man måtte ha billett for å delta, var satt til øvre del av Glasshuset med en scene satt opp mot inngangen til klesbutikken Cubus. I konsertlokalet var det også satt opp utsalgssteder for mat og drikke.

Frivillige

Festivalen hadde om lag 75 frivillige i 2014 som i hovedsak jobbet med bar, vakthold  og opp/nedrigg av scene.

Publikumstall

2014: 700 publikummere (fullt)
Helmholtznotasjon

Helmholtznotasjon er et musikalsk system for å navngi noter i den vestlige musikks kromatiske skala, utviklet av den tyske forskeren Hermann von Helmholtz.

Mens fysikken angir tonehøyde med frekvenstall i enheten Hertz, bruker musikken bokstaver, spesialtegn og grafiske symboler for å kjennetegne et visst utvalg av tonehøyder. Med helmholtznotasjon kalles den midterste oktavens c (261,6 svingninger/sekund) enstrøken c, c'. Tonen c i oktaven over, tostrøken c, c'', og i oktaven under, lille oktavs c, c. Det er også vanlig i Norge å bruke et tilsvarende system med tall i stedet for apostrofer, slik at vi får c¹ og c² for hhv. enstrøken og tostrøken c. En skala i helmholtznotasjon starter alltid på noten C og slutter på H (C, D, E, F, G, A, H), og får navn tilsvarende enkelttoner, altså f.eks. enstrøken oktav eller tostrøken oktav. Helmholtznotasjon er ett av to systemer for å navngi noter i de forskjellige oktaver; det andre er scientific pitch notation.
Ned med våpnene

Ned med våpnene (tysk: Die Waffen Nieder!) er en roman av Bertha von Suttner, utgitt første gang i Østerrike i 1889. Boken ble første gang oversatt til norsk i 1891, og senere i 1906 og 1954.

Sammendrag av handlingen

Romanens hovedperson er den østerrikske grevinne Martha Althaus som følges gjennom fire kriger. Under den andre italienske uavhengighetskrigen, 19 år gammel, mister Althaus sin mann, Grev Arno Dotzky. Tapet får henne til å ta avstand fra all krig. Hennes andre ektemann, Baron Friedrich Tilling, deler hennes pasifistiske overbevisning selv om han er en offiser i den østerrikske hæren. Han kjempet i Schleswig  i 1864, og i den østerriksk-prøyssiske krig i 1866. Althaus' søstre og bror dør av kolera på grunn av krigen, og faren dør av sorg etter å ha mistet sine barn. Deretter pensjonerte Friedrich seg fra hæren for å støtte Althaus' fredsaktivisme. Under den fransk-tyske krig, blir Friedrich skutt mens de bor i Paris fordi han er mistenkt for å være en prøyssisk spion. Althaus 'sønn fra hennes første ekteskap, Rudolf, begynner å følge i sin mors fotspor.

Reaksjoner på romanen

Bokas popularitet har vært sammenlignet med Harriet Beecher Stowes Onkel Toms hytte, og Alfred Nobel skrev at boka burde oversettes til alle verdens språk. 
I 1892 etablerte Bertha von Suttner månedstidsskriftet Die Waffen nieder! sammen med Alfred Hermann Fried.
Finansregnskap

Regler om finansregnskap

Det eksterne regnskapet er regulert ved lover og forskrifter.
Norsk standard NS 4102 definerer oppstillingen av finansregnskapet. Ellers er finansregnskapet regulert av regnskapsloven av 1998, bokføringsloven av 2004, aksjeloven av 1997 og skatteloven av 1991. Er bedriften regnskapspliktig, kreves det autorisasjon hvis regnskapet føres av ekstern regnskapsfører i henhold til regnskapsførerloven. Dessuten finnes det ulike standarder for god regnskapsskikk og god bokføringsskikk som utarbeides av Norsk RegnskapsStiftelse.
Mount Rhamnus

Mount Rhamnus er et fjell, 865 moh, som ligger 3,7 km nordøst for Mount Nemesis på nordsiden av Nenyfjorden i Graham Land. Sett fra vest ser det ut som en snødekt pyramide. Det ble først kartlagt i 1936 av British Graham Land Expedition (BGLE) under Rymill. Det ble kartlagt på nytt i 1947 av Falkland Islands Dependencies Survey (FIDS) som navnsatt fjellet etter nærheten til Mount Nemesis. Ifølge mytologien skal den greske guddommen Nemesis ha hatt en helligdom ved Rhamnus i Attika.
Kongressens protokoll

Kongressens protokoll (Congressional Record) er den offisielle nedtegnelsen av hendelser og ordskifter i USAs kongress som utgis fortløpende i løpet av kongressperioden. Innholdsoversikter utgis omtrent hver fjortende dag. Etter hver avsluttet kongressperiode blir alle de daglige utgavene samlet i ett bind som dermed utgjør den permanente utgaven for perioden.
Kongressens protokoll føres i fire deler: Representantenes Hus, Senatet, Utdypende anmerkninger ("Extensions of Remarks"), og, fra 1940-tallet, daglige sammendrag. Sistnevnte blir trykket på baksiden av hver daglige utgave og fungerer som en slags innholdsfortegnelse for denne. De utdypende anmerkningene inneholder taler eller deler av taler som av forskjellige årsaker ikke ble ytret for et fullsatt senat eller representantenes hus.
Ved høringer i komitéene blir vitner ofte bedt om å føre hele vitneutsagnet i protokollen, mens bare et mindre sammendrag blir framført muntlig i selve høringen. Disse bidragene kalles protokolltilførsler ("Statements for the Record").
Med lov skal man land bygge

Med lov skal man land bygge er et musikkalbum utgitt av Angor Wat i 1983.
Dovania

Utseende

Middelsstore (vingespenn 50-60 millimeter) svermere. Forvingene er mørkt gråspraglete med en liten, S-formet, hvit strek ved vingespissen, bakvingene, som er forholdsvis små, mer eller mindre kobberfargede.

Utbredelse

Slekten er utbredt i Afrika, tre av artene i høyereliggende områder i Øst-Afrika og den fjerde i Nigeria.
Badminton under Sentralamerikanske og karibiske leker 1990

Badminton under Sentralamerikanske og karibiske leker 1990. Badminton var en av flere sporter i de sekstende sentralamerikanske og karibiske leker som ble arrangert i Mexico by i Mexico i perioden 20. november til 3. desember 1990. Det var første gangen som badminton var med i de sentralamerikanske og karibiske leker. Det var seks turneringer; single og double for både menn og kvinner samt en lag og en  mixeddoubleturnering. Mexico ble beste nasjon med fire gullmedaljer foran Jamaica med to.
Hamar Stiftstidende

Hamar Stiftstidende var en borgerlig avis som kom ut i Hamar. Første utgave kom ut 29. juli 1847 under navnet Hamars Budstikke, og var byens første avis. Hamar selv ble ikke etablert som by før i 1849. Navnet ble endret til Hamar Stiftstidende 1. oktober 1866.
Overlærer Kristian Thaulow Petersen ved Hamar katedralskole var i mange år redaktør. I 1943 slo Pressedirektoratet avisa sammen med Hamar Arbeiderblad, og etablerte den nye avisa Dagbladet Hedmark. Hamar Stiftstidende ble reetablert etter krigen. Avisa hadde i 1960 9 300 abonnenter, men mistet 2 500 i løpet av 1960-tallet. I desember 1971 ble den lagt ned for en stund, men redaksjonen prøvde seg igjen med Nye Stiftstidende uten særlig suksess. Siste nummer kom 18. mai 1972.

Historie

Oplandenes avis var en avis som kom ut i Hamar mellom 1872 og 1916, da den slo seg sammen med Hamar Stiftstidende. Stiftstidende var avisas hardeste, og lenge eneste, konkurrent, og de sto på hver sin side av politikken. Oplandenes avis var venstresidas. Da Frisinnede Venstre ble stiftet i 1905 fulgte avisa med dem under ledelse av Gerhard Jynge. En av redaktørene var målmann Olaus Arvesen, som blant annet fikk Ivar Aasen til å skrive i avisa.
Skatteetaten

Organisering

Skatteetaten består av Skattedirektoratet og seks fagdivisjoner med landsdekkende ansvar. Skattekontorene løser oppgaver på etatsnivå og for hele landet.
Skatteetaten  ledes av skattedirektøren. Siden 2013 har Hans Christian Holte hatt dette embetet.
Fra 1. januar 2015 er Statens innkrevingssentral en del av Skatteetaten, og fra 1. januar 2016 overtok etaten ansvaret for særavgifter og merverdiavgift ved innførsel av varer fra Toll- og avgiftsetaten.
Charles Curtis

Bakgrunn

Charles Curtis hadde indiansk blod i årene. Moren  Ellen Papin (also spelled Pappan) var trekvart indianer, og han tilbragte deler av oppveksten på et indianerreservat. Moren var delvis kaw, osage, potawatomi, og fransk. Faren Orren Curtis hadde engelsk, skotsk og walisisk opphav. På morssiden nedstammet Curtis fra kaw-høvdingen White Plume og osage-høvdingen Pawhuska.
Som så mange andre visepresidenter før ham, var han utdannet jurist.

Karriere

Han praktiserte som advokat og aktor for påtalemyndighetene, før han i 1893 ble valgt inn i Representantenes hus. Her satt han til 1907, da han måtte fylle et sete i Senatet etter en representant som hadde trukket seg der. Han var senator fra 1907, med unntak av årene 1913–1915, helt fram til 1929. Da trakk han seg for å innta visepresidentembedet under president Herbert Hoover.
Depresjonen fant sted under denne presidentskapsperioden. Kort etter at den brøt ut, gikk Curdis inn for femdagers arbeidsuke uten reduksjon av lønninger, som et tiltak hvorved man kunne redusere arbeidsløsheten ved å dele på arbeidet. I i oktober 1930 kom Curtis med en sidebemerkning som ble meget kjent: Good times are just around the corner. Denne uttalelsen ble senere feilagtig tillagt president Hoover, og ble til en politisk al boomerang.
Etter endt periode i Det hvite hus tok han igjen opp advokatpraksisen, denne gangen i Washington, D.C.. Han døde i denne byen av et hjerteinfarkt i 1936.
Good Night, and Good Luck.

Handling

Handlingen finner sted i fjernsynets barndom, og vi følger Murrow og hans dedikerte kollegaer på nyhetsdesken til CBS. Teamet må holde stand mot forsøk på politisk og bedriftslig påvirkning, samtidig som de setter fokus på måten McCarthys jobber for å fjerne all kommunisme.

Murrow forsvarer først Milo Radulovich, som ble kastet ut av den amerikanske hæren, fordi hans far abonnerte på en serbisk avis. Dette førte til en stor offentlig debatt der McCarthy også beskyldte Murrow for å være kommunist.

Teamet fortsetter som før, og lar seg ikke kue. Foruten hovedhistorien følger vi også historien om Annie Lee Moss, som jobbet på Pentagon før hun måtte ut i en høring. Og Don Hollenbeck, som tok sitt eget liv etter å ha blitt utsatt for det samme. Samtidig må CBS' ansatte skjule at de er nygift for å få lov til å beholde jobben sin.

Kritikk

Filmen har mottatt veldig gode kritikker (den ble filmen med best kritikk på Rotten Tomatoes i 2005), men noen har påpekt at historien har blitt fremstilt litt skjevt. Da Murrow begynte sitt korstog, hadde allerede McCarthy mistet mye støtte fra sine kollegaer, særlig grunnet hans undersøkelser innenfor det militære. I tillegg kan det virke som om Murrow var alene om å kjempe mot McCarthy, mens han i virkeligheten var en av mange. Han var likefullt den som ga saken et ansikt i beste sendetid.
Västernorrlands län

Landskap

Västernorrlands län ligger i landskapene Ångermanland og Medelpad

Administrasjon

Hovedoppgavene for lensadministrasjonen er å utføre de oppgavene gitt av Riksdagen og den svenske regjeringen, å koordinere og oppmuntre til lenets økonomiske vekst og ivareta rettssikkerheten.
Kogge

Kogge er fra 1100-tallet en betegnelse på et fartøy med dekk og seil. Koggen er bred, høy og relativt kort. Navnet kommer fra det tyske ordet «Kugel» som betyr kule.

Koggen og Hanseatene

Denne type skip ble utviklet av  Hanseforbundet i middelalderen, og Hanseatenes handelsskip var i hovedsak kogger. Koggene spilte betydelig rolle i  middelalderens skipsfart, ikke minst i Nordvest-Europa og Østersjøen.
Koggen ble i middelalderen brukt både som handelsskip og krigsskip. Den hadde overlegen lastekapasitet i forhold til de norrøne handelsskipene og utkonkurrerte derfor disse raskt.

Skipstypen

Skipstypen hadde mast med råseil og var gjerne i overkant av 20 meter lang. En kogge hadde rett stevn og var bygd med flat bunn uten kjøl; dette gjorde det mulig for skipet å bli stående på bunnen ved fjære sjø uten å kantre, og det kunne anløpe grunne havner. Bunnen var kravellbygd; bordplankene ligger kant i kant uten overlapping. Skipssiden og stevnene var derimot bygd i klink, hvor bordene overlapper hverandre. Et annet kjennetegn ved en kogge er at de tverrgående bjelker, såkalte "beter" stikker ut gjennom skrogets sider. De eldste kogger hadde sideror, mens de senere fikk ror i akterstevnen.

Marinarkeologiske funn

I Bremen havn ble det i 1962 funnet en godt bevart 23,5 m lang og 7,5 m bred kogge, som er dendrokronologisk tidfestet til ca. 1380. Den hadde 40 spant og høyden midtskips var ca. 5,3 m. Ved det påbygde akterspeilet var høyden ca. 7,5 m.
Anacharsis Cloots

Bakgrunn, yngre år

Cloots var sønn av den nederlandsk-prøyssiske adelsmann Thomas Franziskus de Cloots (også: Clootz), en katolikk som hadde forlatt de protestantiske Nederlandene og kommet til Tyskland. Faren sendte sønnen til kirkeskoler i Brussel og Mons og til det parisiske Collège du Plessis, der han i tillegg til undervisning i katolsk tro også ble kjent med opplysningstankene til sin onkel abbé Cornelius de Pauw, en diplomat, geograf og filosof ved Fredrik den Stores hoff. Deretter dro han til militærakademiet i Berlin. Etter farens døds avbrøt han sin påbegynte militære karriere, og flyttet som 20-åring til Paris. Han hadde arvet en stor formue, og levde høyt på sine rikdommer.
I Paris kom han i kontakt med de intellektuelle salonger og ble personlig kjent med Jean-Jacques Rousseau og Voltaire. I tiltakende opposisjon mot kirke og monarki forfattet han skrifter som dramaet Voltaire triomphant ou les prêtres décus (Den triumferende Voltaire eller de skuffede prester) og i 1785 reformkatalogen Voeux d’un Gallophile (En frankofils ønsker).

Den franske revolusjon

Han var en varm tilhenger av den franske revolusjon og var en flittig taler i jakobinerklubben og en produktiv revolusjonær forfatter. Baron Cloots tilhørte den radikale gruppen og la vekt på revolusjonens universale karakter og så en verdensomspennende revolusjonær republikk som målet.
I 1792 stilte han 12.000 livres til disposisjon for den franske republikk for å oppsette og bevæpne førti eller femti mann for menneskets kamp mot tyranniet.
Han gjorde sig kjent ved flere dramatiske utspill, som da han lot føre frem en mengde representanter for forskjellige fremmede folk, for å la disse erklære sin tilslutning til revolusjonen. Et annet dramatisk utspill var da han etter opptøyene den 10. august 1792 erklærte seg som Jesu Kristi personlige fiende, og avsverget kristendommen og fordømte enhver såkalt åpenbart religion. Han oppgav sitt kristne døpenavn og tok navnet Anacharsis, etter en oldtidsskikkelse som var blitt fremtatt fra glemselen i den kjente filosofiske fortelling Voyage de jeune Anacharsis en Grèce (1788) av abbé Jean-Jacques Barthélemy.
I 1792 fikk han fransk statsborgerskap og ble samme år innvalgt i konventet. Han tilhørte der Bergets venstrefløy.
Høydepunktet for hans politiske karriere var da han den 10. november 1793 organiserte den store ateistiske seremoni til ære for «Fornuften» i katedralen Notre Dame de Paris, som han omgjorde til «Fornuftens og Frihetens tempel».
Han ble henrettet i samband med Robespierres maktovertakelse sammen med hébertistene, selv om han egentlig ikke tilhørte dem.